Noordwes-polisieman beseer tydens skoolbetogingArgieffoto Foto: SAPD, Facebook ŉ Polisiebeampte is Donderdag beseer tydens ŉ betoging by ŉ skool in Noordwes. Kol. Sabata Mokgwabone, woordvoerder van die polisie, het gesê beamptes is na Thuso-Thebe High School in Tlakgameng naby Ganyesa, om ŉ roetine soektog uit te voer en beslag te lê op leerlinge se selfone en gevaarlike wapens. “Die leerlinge het die beamptes aangeval,” het Mokgwabone verduidelik. “ŉ Polisiebeampte is tydens die voorval beseer. Beamptes van die openbare orde-eenheid is ontbied om die situasie te beheer.” Volgens Mokgwabone het die leerlinge ook amok gemaak en eiendom beskadig. Verdere inligting is nie dadelik beskikbaar nie.